| Eurostopodinos*Eurostopodinae* |
| --- |
| *Eurostopodus argus* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Orde: | Caprimulgiformes |
| Familia: | **Caprimulgidae** |
| Subfamilia: | **Eurostopodinae**Sibley, Ahlquist & Monroe, 1988 |

 |
| Xéneros e Especies |
| *Véxase o texto* |

A dos **eurostopodinos** (*Eurostopodinae*) é unha das tres subfamilias de aves da orde dos caprimulxiformes nas que, segundo algúns autores, se subdivide a familia dos caprimúlxidos.

Son pequenas aves de ás longas cunha plumaxe críptica combinando as cores gris e marrón para camuflarse cando descansan no chan. Aliméntanse de insectos capturados en voo. Un único ovo branco é colocado directamente no chan e incubado por ambos os pais. Os pitos poden camiñar pouco despois de eclosionar o ovo.

Taxonomía
---------

### Descrición

A subfamilia foi descrita en 1988 polos ornitólogos estadounidenses Charles Sibley, Jon Edward Ahlquist e Burt Monroe Jr.

### Clasificación

Os eurostopodinos comprenden sete especies existentes en dous xéneros, *Eurostopodus* e *Lyncornis*:


| Imaxe | Xénero | Especies viventes |
| --- | --- | --- |
|  | *Eurostopodus* | * *Eurostopodus archboldi*
* *Eurostopodus argus*
* *Eurostopodus diabolicus*
* *Eurostopodus mystacalis*
* *Eurostopodus papuensis*
 |
|  | *Lyncornis* | * *Lyncornis temminckii*
* *Lyncornis macrotis*
 |
|

### Nota taxonómica

A orde dos caprimulxiformes comprende varias familias de paxaros insectívoros nocturnos, esteatornítidos, podárxidos, nictibíidos, caprimúlxidos e egotélidos. A dos caprimúlxidos normalmente dividíase en dúas subfamilias, cordeilinos e caprimulxinos.. Ás veces, as especies do xénero *Eurostopodus* foron considerados como unha subfamilia dos caprimúlxidos, pero algúns estudos téñenos como un grupo irmán, mentres que outros trátanos como un clado dentro dos caprimúlxidos,e outros consideran que o xénero *Eurostopodus* pode non ser monofilético. Pero ultimamente considérase a este xénero, xunto con *Lyncornis*, como unha subfalilia dos caprimúlxidos.

Características
---------------

Os eurostopodinos son grandes en comparación con moitos caprimúlxidos, pero polo demais teñen unha estrutura similar. Son de ás longas e de rabo longo, e son lixeiros para a zona das ás, o que os fai poderosos e áxiles no voo. Unha diferenza importante dos caprimúlxidos típicos é a falta de serdas ao redor do peteiro. Son nocturnos e teñen un *tapetum lucidum* reflectante na parte posterior do ollo. Os picos son pequenos, pero estas aves teñen unha abertura moi grande para atrapar insectos en voo. Os pés e as pernas son pequenos e débiles, e os dedos están parcialmente palmados. A garra do dedo medio ten un *peite* no seu bordo interior, que pode usarse para o coidado da plumaxe.

A plumaxe está debuxada de forma críptica con marróns e grises, para facer que estas aves que anidan no chan sexan difíciles de ver cando descansan durante o día. Algunhas especies teñen manchas brancas nas ás, e as dúas do xénero *Lyncornis* (grande e malaio) teñen "orellas" na parte traseira da coroa. Os cantos destas aves son tres ou máis notas repetidas, ás veces con asubíos ou sons burbullantes, e son típicamente emitidas ao amencer ou ao anoitecer.

Distribución e hábitat
----------------------

Os eurostopodinos atópanse desde a China a través do sueste asiático ata Australia. As poboacións tropicais son na súa maioría sedentarias, pero as dúas especies australianas son migrantes parciais. Estas son aves de bosques abertos ou claros e beiras.

Bioloxía
--------

### Nutrición

Todos os eurostopodinos aliméntanse case na súa totalidade de insectos capturados en voo, normalmente couzas e escaravellos. Cazan no solpor e pola noite, e comen as súas presas na á. O voo é flotante e retorcido, e pode estar intercalado con períodos de repouso no chan, nunha estrada ou nunha árbore. Estas aves beben en voo, planeando baixo sobre a auga e mergullando o peteiro.

### Reprodución

Non se constrúe ningún niño, o único ovo branco ponse directamente no chan ou sobre follas. A femia incuba o ovo durante o día, confiando principalmente no excelente camuflaxe da plumaxe para evitar os depredadores. O macho toma a incubación durante a noite, pero descansa a certa distancia cando a femia está criando. Se é necesario, a femia tentará distraer o intruso lonxe dos ovos, ou realizar unha exhibición de defensa con ás abertas, gorxa inflada e sons sibilantes. Os ovos eclosionan en tres ou catro semanas, e as crías poden camiñar pouco despois de eclosionar. Os pitos son alimentados por ambos os pais.

Notas
-----

1. ↑  Subfamily Eurostopodinae Sibley *et al*. 1988 en Zoonomen. Consultado o 8 de xaneiro de 2023.
2. 1 2  Sibley, C. G. Ahlquist, J. E. & Monroe, B. L. Jr (1988): "A classification of living birds of the world based on DNA-DNA hybridization studies". *Auk*  **105**: 409-423. Consultada o 8 de xaneiro de 2023.
3. ↑  Han, K.-L.; M. B. Robbins & M. J. Braun. (2010): "A multi-gene estimate of phylogeny in the nightjars and nighthawks (Caprimulgidae)". *Molecular Phylogenetics and Evolution*. **55** (2): 443–453.
4. ↑  Gill, Frank & Donsker, David, eds. (2018): "Frogmouths, Oilbird, potoos, nightjars". World Bird List Versión 8-1. Unión Ornitolóxica Internacional. Consultada o 9 de xaneiro de 2023.
5. ↑  Cleere & Nurne 1998, p. 5.
6. ↑  Mariaux, J. & Michael J. Braun (1996): "A Molecular phylogenetic survey of the nightjars and allies (Caprimulgiformes) with special emphasis on the potóos (Nyctibiidae)". *Molecular Phylogenetics and Evolution* **6** (2): 228–244.
7. ↑  Barrowclough, George F.; Groth, Jeff G. & Mertz, Lisa A. (2006): "The RAG-1 exon in the avian order Caprimulgiformes: phylogeny, heterozygosity, and base composition". *Molecular Phylogenetics and Evolution* 41 (1): 238–248.
8. 1 2  Braun, M. J. & Huddleston, Christopher J. (2009): "A molecular phylogenetic survey of caprimulgiform nightbirds illustrates the utility of non-coding sequences". *Molecular Phylogenetics and Evolution*. **53** (3): 948–960.
9. 1 2  Kin-Lan Han, M. S. (2006): *Molecular systematics of nightjars and nighthawks (Caprimulgidae)* MS Thesis. University of Maryland.
10. 1 2 3 4  Larsen, C.; Michael Speed; Nicholas Harvey; Harry A. Noyes (2007): "A molecular phylogeny of the nightjars (Aves: Caprimulgidae) suggests extensive conservation of primitive morphological traits across multiple lineages". *Molecular Phylogenetics and Evolution*. **42** (3): 789–796.
11. 1 2  Cleere & Nurne, 1998, pp. 24–35.
12. ↑  Cleere & Nurne, 1998, pp. 174–184,
13. ↑  Cleere & Nurne, 1998, pp. 24–35.

Véxase tamén
------------

|  |  |
| --- | --- |
|  | Wikispecies posúe unha páxina sobre:  ***Eurostopodinos*** |

### Bibliografía

* Cleere, Nigel & Nurney, David (1998): *Nightjars: A Guide to the Nightjars, Frogmouths, Potoos, Oilbird and Owlet-nightjars of the World*. Londres: Christopher Helm. ISBN 1-8734-0348-8.
* Sibley, C. G. Ahlquist, J. E. & Monroe, B. L. Jr (1988): "A classification of living birds of the world based on DNA-DNA hybridization studies". *Auk*  **105**: 409-423. (Texto completo).

### Outros artigos

* Caprimulxiformes
* Caprimulxinos